Jong man in wildtuin deur krokodil gedood | Maroela Media
Jong man in wildtuin deur krokodil gedood
Jacques van der Sandt het 'n passie vir visvang gehad. Foto: Facebook
Jacques van der Sandt (29), 'n vryskut diepseeduiker, is Woensdagaand deur 'n krokodil in Skukuza in die Krugerwildtuin in Mpumalanga doodgebyt.
Ao. Oubaas Coetzer, woordvoerder van die Skukuza-polisie, het Donderdag aan Maroela Media bevestig dat Van der Sandt, wat soms by sy ouers op Skukuza tuisgaan, omstreeks 23:00 in die Lake Panic-dam by die Skukuza-gholfklub deur 'n 3.9 meterlange krokodil gegryp en onder die water in getrek is.
"Die oorledene en 'n vriend was by 'n putjie naby die dam, ná die weeklikse gholfdag. Hy het iets naby die water gaan doen toe die krokodil hom aan die bors gegryp, en onder die water in getrek het. Sy vriend het hulp ontbied waarna 'n soektog van stapel gestuur is."
Jacques van der Sandt
Wildsbewaarders het die krokodil vanoggend omstreeks 03:00 opgemerk en 'n voorwerp gesien wat hulle vermoed het Van der Sandt se liggaam is. Die krokodil is geskiet, waarna Van der Sandt se liggaam uit die dam gehaal is. Die polisie gaan 'n nadoodse ondersoek doen.
SANParke het bevestig dat daar 'n voorval was. Hulle het egter nie meer inligting bekendgemaak nie en sal later vandag 'n mediaverklaring uitreik.
Riaan van der Sandt, Jacques se broer, het op Facebook geskryf: "RIP my liewe kleinboet. Jy's veels te vroeg van ons af weggeneem. Hoop jy kan net so baie visvang in die hemel."
Moordenaars as EFF-leiers in Noordwes aangestel
So jammer om te hoor van die aanval. RIP Jacques. Riaan ons bid vir jou en familie. Dit is nie maklik as iemand naby aan jou hart so skeilik van jou weggeneem word nie. Vrede en berusting vir julle
Jongman, jy het jou aardse lewe afgesluit in 'n stukkie hemel op aarde. Die Skepper se skildershand was baldadig toe Hy Lake Panicdam op Sy esel gehad het.
Sterkte en vertroosting word gehoop vir die naasbestaandes.
Die storie word verdraai die man het 4 keer in die water gespring was onder alkol gewees
Dit maak nie saak WAT die omstandigheid was nie, vir so 'n pragtige lewenslustige jong man om op so 'n wyse te sterf is verskriklik! Baie baie simpatie en sterkte aan die familie en vriende.